ਵਿਸ਼ਾ : ਕੀ  ਕੋਰੋਨਾਵਾਇਰਸ  ਚਿਕਨ ਖਾਣ ਨਾਲ ਫੈਲ ਸਕਦਾ ਹੈ ?
ਖ਼ਬਰ ਏਜੰਸੀ ਰਾਇਟਰਜ਼ ਮੁਤਾਬਕ ਪੋਲਟਰੀ ਸਨਅਤਕਾਰਾਂ  ਦਾ ਕਹਿਣਾ ਹੈ ਕਿ ਭਾਰਤ ਵਿੱਚ ਤਿੰਨ ਹਫ਼ਤਿਆਂ ਵਿੱਚ ਪੋਲਟਰੀ ਇੰਡਸਟਰੀ ਨੂੰ ਕਰੋੜਾਂ ਦਾ ਨੁਕਸਾਨ ਹੋਇਆ ਹੈ ਅਤੇ ਚਿਕਨ ਦੀਆਂ ਕੀਮਤਾਂ ਅੱਧੀਆਂ ਕਰਨੀਆਂ ਪੈ ਗਈਆਂ ਹਨ।

ਪੋਲਟਰੀ ਏਜੰਸੀਆਂ ਅਤੇ ਸਥਾਨਕ ਮੀਟ ਵਿਕਰੇਤਾ ਦੋਵੇਂ ਹੀ ਇਨ੍ਹਾਂ ਅਫ਼ਵਾਹਾਂ ਕਾਰਨ ਨੁਕਸਾਨ ਝੱਲ ਰਹੇ ਹਨ। ਇਸ ਲਈ ਸਥਾਨਕ ਮੀਟ ਵਿਕਰੇਤਾ ਗਾਹਕਾਂ ਨੂੰ ਕੁੱਝ ਮੁਫ਼ਤ ਸਮਾਨ ਵੰਡ ਕੇ ਆਪਣੇ ਵੱਲ ਖਿੱਚ ਰਹੇ ਹਨ।

ਆਂਧਰਾ ਪ੍ਰਦੇਸ਼ ਦੇ ਕ੍ਰਿਸ਼ਨਾ ਜ਼ਿਲ੍ਹੇ ਵਿੱਚ ਇੱਕ ਮਟਨ ਵਿਕਰੇਤਾ ਲੋਕਾਂ ਨੂੰ 5 ਕਿੱਲੋ ਮਟਨ ਖਰੀਦਣ ਉੱਤੇ ਮੁਫ਼ਤ ਹੈਲਮੇਟ ਦੇ ਰਿਹਾ ਹੈ।

ਮੁਰਗੀਆਂ ਦੀ ਮੌਤ ਕਿਉਂ :

ਉੱਥੇ ਹੀ ਦੂਜੇ ਪਾਸੇ ਕਈ ਪੋਲਟਰੀ ਫਾਰਮਾਂ ਵਿੱਚ ਮੁਰਗੀਆਂ ਮਰ ਰਹੀਆਂ ਹਨ। ਇਸ ਕਾਰਨ ਲੋਕ ਕਾਫ਼ੀ ਡਰ ਗਏ ਅਤੇ ਅਸਰ ਇਹ ਹੋਇਆ ਕਿ ਮੀਟ ਦੀ ਵਿਕਰੀ ਅਤੇ ਕੀਮਤਾਂ ਦੋਵੇਂ ਡਿੱਗ ਗਈਆਂ।

ਜਨਵਰੀ ਦੇ ਅਖੀਰ ਵਿੱਚ ਇੱਕ ਕਿੱਲੋ ਬ੍ਰਾਇਲਰ ਚਿਕਨ ਦੀ ਕੀਮਤ 200 ਰੁਪਏ ਸੀ। ਪਰ ਹੁਣ ਇਹ 150 ਰੁਪਏ ਤੋਂ ਹੇਠਾਂ ਆ ਗਈ ਹੈ।

ਆਂਧਰਾ ਪ੍ਰਦੇਸ਼ ਲਾਈਵ ਸਟਾਕ ਡਿਵੈਲਪਮੈਂਟ ਏਜੰਸੀ ਦੇ ਸਹਾਇਕ ਡਾਇਰੈਕਟਰ ਐੱਮ. ਸਾਈ ਬੁੱਟਕਰਾਓ ਨੇ ਬੀਬੀਸੀ ਨੂੰ ਦੱਸਿਆ ਕਿ ਮੁਰਗੀਆਂ ਦੀ ਮੌਤ ਦਾ ਕਾਰਨ ਇੱਕ ਨਵੀਂ ਭਿਆਨਕ ਬਿਮਾਰੀ ਹੈ। ਇਹ ਬ੍ਰਾਇਲਰ ਚਿਕਨ ਲਈ ਟੀਕਾਕਰਨ ਦੀ ਘਾਟ ਕਾਰਨ ਹੁੰਦਾ ਹੈ। 

ਜਦੋਂ ਇਨ੍ਹਾਂ ਨੂੰ ਸਮੇਂ ਸਿਰ ਸਹੀ ਟੀਕਾਕਰਨ ਨਹੀਂ ਦਿੱਤਾ ਜਾਂਦਾ ਹੈ ਤਾਂ ਉਨ੍ਹਾਂ ਨੂੰ ਬੀਮਾਰੀ ਹੋ ਜਾਂਦੀ ਹੈ ਅਤੇ ਇਹ ਤੇਜ਼ੀ ਨਾਲ ਫੈਲਦਾ ਹੈ। ਇਹ ਹੀ ਆਂਧਰਾ ਪ੍ਰਦੇਸ਼ ਵਿੱਚ ਹੋ ਰਿਹਾ ਹੈ ਅਤੇ ਇਸੇ ਕਾਰਨ ਇਨ੍ਹਾਂ ਦੀ ਮੌਤ ਹੋ ਰਹੀ ਹੈ। 

ਮਰੇ ਹੋਏ ਪੰਛੀਆਂ ਨੂੰ ਸਹੀ ਤਰ੍ਹਾਂ ਦਫ਼ਨਾਉਣ ਦੀ ਜ਼ਰੂਰਤ ਹੈ। ਪਰ ਕਈ ਪੋਲਟਰੀ ਫਾਰਮ ਮਾਲਕ ਹਜ਼ਾਰਾਂ ਹੀ ਅਜਿਹੀਆਂ ਮੁਰਗੀਆਂ ਨੂੰ ਸੜਕ ਕੰਢੇ ਸੁੱਟ ਰਹੇ ਹਨ। ਇਸ ਕਾਰਨ ਲੋਕਾਂ ਵਿੱਚ ਦਹਿਸ਼ਤ ਦਾ ਮਾਹੌਲ ਹੈ। 

ਸਾਵਧਾਨੀ ਦੇ ਤੌਰ 'ਤੇ ਅਧਿਕਾਰੀਆਂ ਨੇ ਆਂਧਰਾ ਪ੍ਰਦੇਸ਼ ਦੇ ਕੁੱਝ ਸ਼ਹਿਰਾਂ ਵਿੱਚ ਮੀਟ ਦੀ ਵਿਕਰੀ 'ਤੇ ਪਾਬੰਦੀ ਲਗਾਈ ਹੈ, ਇਸ ਡਰ ਤੋਂ ਕਿ ਖਰਾਬ ਚਿਕਨ ਖਾਣ ਨਾਲ ਬੀਮਾਰ ਹੋਣ ਦਾ ਖਦਸ਼ਾ ਹੈ। 

ਬਦਲੇ ਵਿੱਚ ਵੱਖ-ਵੱਖ ਸੂਬਿਆਂ ਵਿੱਚ ਚਿਕਨ ਦੀ ਬਰਾਮਦ ਵੀ ਰੁੱਕ ਗਈ ਹੈ। ਇਸ ਕਾਰਨ ਪੋਲਟਰੀ ਮਾਰਕੀਟ ਨੂੰ ਭਾਰੀ ਨੁਕਸਾਨ ਹੋ ਰਿਹਾ ਹੈ।

ਅਫ਼ਵਾਹ ਜਾਂ ਸੱਚਾਈ

ਡਾਕਟਰ ਸਪੱਸ਼ਟ ਕਰ ਰਹੇ ਹਨ ਕਿ ਕੋਰੋਨਾਵਾਇਰਸ ਚਿਕਨ ਜਾਂ ਮਟਨ ਖਾਣ ਨਾਲ ਨਹੀਂ ਫੈਲ ਸਕਦਾ। 

ਪੂਰਬੀ ਗੋਦਾਵਰੀ ਜ਼ਿਲ੍ਹੇ ਦੇ ਹਸਪਤਾਲਾਂ ਦੇ ਕੋਆਰਡੀਨੇਟਰ ਡਾਕਟਰ ਰਮੇਸ਼ ਕਿਸ਼ੋਰ ਦਾ ਕਹਿਣਾ ਹੈ, ''ਇਹ ਸਿਰਫ਼ ਅਫ਼ਵਾਹ ਹੈ। ਮੁਰਗੀ 'ਤੇ ਕੋਰੋਨਾਵਾਇਰਸ ਦਾ ਕੋਈ ਅਸਰ ਨਹੀਂ ਪਿਆ ਹੈ।'' 

''ਪਰ ਇਨ੍ਹਾਂ ਮੁਰਗੀਆਂ ਦੀ ਮੌਤ ਨੂੰ ਕੋਰੋਨਵਾਇਰਸ ਨਾਲ ਜੋੜਿਆ ਜਾ ਰਿਹਾ ਹੈ ਅਤੇ ਲੋਕ ਗਲਤ ਖ਼ਬਰਾਂ ਫੈਲਾ ਰਹੇ ਹਨ। ਇਹ ਸਿਰਫ਼ ਮਿੱਥ ਹੈ। ਸਹੀ ਢੰਗ ਨਾਲ ਪਕਾਏ ਗਏ ਮੀਟ ਦਾ ਸਿਹਤ ਉੱਤੇ ਕੋਈ ਮਾੜਾ ਅਸਰ ਨਹੀਂ ਹੈ।"